ভোমরা বন্দরের সড়ক বরাবর মাইলখানেক চলার পর সর্ষেফুলের ঘ্রাণ এসে নাকে লাগলো। পীচের কানিচ চেপে ধানকাটা জমিতে একটানা সর্ষের আবাদ বয়ে গিয়ে দূরগ্রাম ধরেছে। দুপুরের সূর্যালোকে জ্বলে উঠেছে হলদে ময়দান। এরকম জ্বলন্ত হলুদের দিকে একনাগাড়ে তাকাতে গেলে চোখে টর্চের আলো পড়ে। নজর তোলার পরেও হলুদের ঘোর থাকে। ইমেজ কাটিয়ে কালোপীচ সামলে তালমাতালে আরো ছয়/সাত কিলো দক্ষিণ-পশ্চিমে চলে যাই। ভট্  ভট্ শব্দ তুলে ছুটে চলেছে মটরসাইকেল। বাতামতলা স্ট্যান্ড পর্যন্ত যাইনা। ডানের সরুপীচে নেমে আসি। কেউটে পথ পাক খেয়ে গভীর গ্রামে ঢুকে পড়েছে। ইন ডিটেল ঠিকানা জানা নেই। অগত্যা একমুখো পল্লীপথ সম্বল করেই এগুতে হচ্ছে। দৃশ্যগুলো এখন দ্রুত বদলাচ্ছে। খোলা মাঠ, মুদিদোকান, শ্যামলা গাছ-গাছালি, মেলানো পাথার আর চিংড়ির ঘের পার হয়ে তবে শ্রীডাংগা বাজার। আন্দাজে বেশিক্ষণ চলা যায় না। ভুলোপথে পড়তে হয়। নেমে পড়লাম। এমন অজবাজার যে চা মেলানো গেলেও সিগারেট মিললো না। হাত খুলে সিগারেট খাওয়ার মুরোদ না থাকলেও লোকের সৌখিনতা দেখে আশ্চর্য হয়ে  গেলাম। দু হাজার টাকার পানবিড়ির দোকানে চার হাজারের টেলিভিশন সেট করে রেখেছে। ডিশের কানেক্শন নেই। সীমান্তের লাগোয়া বলে দেদার ভারতের চ্যানেল চলছে। আগবাড়িয়ে কৃষকদের কাছ থেকে ঠিকানা জেনে আবার কাঁচাপথে এগিয়ে গেলাম। গাঁওয়ালী পরিবেশ। ইনিয়ে বিনিয়ে চলতে ঝাঁকুনি লাগে। খানা-খন্দক ব্যালান্স করতে পিছনসিটের আহাদ ও সজল পিঠের উপর হাপড়ে পড়ে। দুজনই ফূর্তিবাজ। কোন ছবি নিয়ে ওরা বেশিক্ষণ আটকে থাকতে পারে না। দেখার চেয়ে ভ্রমণটাই বড়ো তাদের কাছে। গ্রাম শেষ করে পথটা চিকন হয়ে পাথারে নামতে নামতে একসময় বিল পানে চলে গেছে। পাথারি এক  মহিলাকে পুনরায় জিজ্ঞাসা করলাম। মহিলা সংকোচ করলেন না বরং লাজুকমুখে হেসে হেসেইে পথের বর্ণনা করলেন-পাঁড়ুইপাড়াত যাপেন, উদিক দি যাতি হবি। শহুরেরা গাংনিয়া জানলেও পাশের গাঁয়ের লোকে বলে পাঁড়ুইপাড়া। ফসল ফালি দিয়ে ছিপছিপে আঁইলপথ। সাপের মতো বয়ে বয়ে চলে আমাদের মটরসাইকেল।